**Ar tiesioginės reikšmės pavadinimai linksniuojami? (2023-10-20)**

Tiesioginės reikšmės pavadinimai rašomi be kabučių – VšĮ Lietuvos nacionalinis radijas ir televizija, AB Kalvarijų vaistinė, Vilniaus kelionių agentūra, *UAB Anykščių komunalinis ūkis ir pan.*

Atkreiptinas dėmesys į tai, kad tiesioginės reikšmės pavadinimai tekste linksniuojami kartu su statuso žodžiais: Reikia kreiptis į AB Lietuvos paštą. Konkursas vyko VšĮ Lietuvos nacionaliniame radijuje ir televizijoje. Pasirašyti akcinės bendrovės Kalvarijų vaistinės steigimo dokumentai. *Laukiame atsakymo iš UAB Anykščių komunalinio ūkio.*

Kabutėmis skiriami simboliniai (perkeltinės reikšmės) įmonių pavadinimai: AB „Saldukas“, UAB „Saulutė“, AB „Ragutis“ ir pan.

Simboliniai vardai, einantys su gimininiais žodžiais, paprastai nelinksniuojami (bent jau oficialiojoje vartosenoje), pvz*., prekybos tinklo „Saulutė“ prekės; AB „Saldukas“ darbuotojai; AB „Ragutis“ susirinkime*, tačiau, kai vartojami be gimininių žodžių, – linksniuojami, pvz., *„Saulutės“ prekės, „Salduko“ darbuotojai, „Ragučio“ susirinkime ir pan.*

*Šaltinis – Valstybinės lietuvių kalbos komisijos Konsultacijų bankas*